text: Finder masser af doping
  28 november 2011 kl. 09.51
  Tolderne finder masser af doping på det internationale pakkecenter i Taulov. I år er der blevet beslaglagt 17 gange så mange dopingstoffer som forrige år ved grænsekontrollen i Region Syddanmark.
  Det oplyser P4 Trekanten, DR i Vejle.
  440 stk. dopingstoffer blev fanget af kontrollen sidste år, men her i 2011 er der blevet beslaglagt 7311 stk.
  
  Landsdækkende indsats
  Det skyldes, at Skat har oprettet et landsdækkende indsatsprojekt, hvor tolderne har fået en meget større viden om dopingstoffer, fortæller tolder og tovholder på projektet, Axel Grønkjær.
  - I vores dopingprojekt har vi lavet meget analyse, og vi har oprettet et samarbejde med vores nabolande med told og politi. Vi har fået dannet os et billede af, hvordan de her stoffer bliver smuglet til Danmark og hvilke lande, vi skal fokusere på.
  De steder, hvor man har flest dopingsager i toldregi, er der, hvor de store internationale post- og kurércentre ligger. Og det er typisk i Syddanmark og københavnsområdet.
  - Man har for eksempel et stort internationalt pakkecenter i Taulov, og det er et af de steder, vi ved, der kommer mange dopingstoffer igennem, siger Axel Grønkjær .
  